REGULAMENTUL (CE) NR. 117/2008 AL COMISIEI
din 28 ianuarie 2008
de modificare a Regulamentului (CE) nr. 329/2007 al Consiliului privind măsuri restrictive împotriva Republicii Populare Democrate Coreene
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 329/2007 al Consiliului (1), și în special articolul 13 alineatul (1) literele (a) și (b),
întrucât:
(1)
Conform cu articolul 2 al Regulamentului (CE) nr. 329/2007, anexa I la regulamentul menționat anterior trebuie să cuprindă produsele și tehnologiile, inclusiv produsele software, a căror vânzare, furnizare, transfer sau export către Republica Populară Democrată Coreeană, sau Coreea de Nord, sunt interzise conform hotărârilor adoptate de Comitetul de sancțiuni al Organizației Națiunilor Unite competent sau ale Consiliului de Securitate al Organizației Națiunilor Unite.
(2)
Consiliul de Securitate al Organizației Națiunilor Unite a hotărât la data de 14 octombrie 2006 prin adoptarea Rezoluției 1718, că produsele și tehnologiile stabilite în cadrul documentelor ONU S/2006/814 și S/2006/815 trebuie să fie supuse interdicției. Comitetul de sancțiuni competent a hotărât la 1 noiembrie 2006 că produsele și tehnologiile stabilite în cadrul documentului S/2006/853 al ONU trebuie să fie, de asemenea, supuse interdicției.
(3)
Cu toate acestea, conform cu articolul 2 din Regulamentul (CE) nr. 329/2007, anexa I nu trebuie să includă produse și tehnologii care se află pe Lista comună de produse militare a Uniunii Europene (2).
(4)
Pentru a se facilita punerea în aplicare, anexa I la Regulamentul (CE) nr. 329/2007 trebuie să conțină produsele și tehnologiile supuse interdicției prin referire la anexa I a Regulamentului (CE) nr. 1334/2000 al Consiliului de instituire a unui regim comunitar de control pentru exportul de produse și tehnologii cu dublă utilizare (3).
(5)
Bulgaria, Austria și Suedia au solicitat ca adresele siturilor lor web care precizează autoritățile competente să fie incluse în lista stabilită în anexa II la Regulamentul (CE) nr. 329/2007, iar Estonia și Ungaria au solicitat corecții în ceea ce privește siturile lor web,
ADOPTĂ PREZENTUL REGULAMENT:
Articolul 1
(1) Anexa I la Regulamentul (CE) nr. 329/2007 se înlocuiește cu textul din anexa I la prezentul regulament.
(2) Anexa II la Regulamentul (CE) nr. 329/2007 se înlocuiește cu textul din anexa II la prezentul regulament.
Articolul 2
Prezentul regulament intră în vigoare în ziua următoare de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 ianuarie 2008.